b"\n_START_ARTICLE_\nFrika\n_START_PARAGRAPH_\nFrika (t'minska ali tolminska frika) je tradicionalna jed, ki zna\xc4\x8dilna za  zgornje Poso\xc4\x8dje, izvira pa iz sosednje Furlanije \xe2\x80\x93 Julijske krajine.  Posebnosti jedi je, da se jo pripravlja na ve\xc4\x8d razli\xc4\x8dnih na\xc4\x8dinov oziroma z razli\xc4\x8dnimi kombinacijami sestavin. Glavne sestavine so staran sir (najpogosteje Tolminc), krompir, jajca, svinjska mast, dodamo lahko tudi ko\xc5\xa1\xc4\x8dke mesa, kot sta panceta in pr\xc5\xa1ut. Vsaka vas pozna svoj poseben recept. Frika se je sama, kot glavno jed, ali s prilogo, ki je navadno polenta.\n_START_SECTION_\nZgodovina\n_START_PARAGRAPH_\nJed je v slovenske kraje pri\xc5\xa1la iz sosednje Furlanije, ki je domovina ocvrtega sira. Tam jedi pravijo frico (friko), ime je torej prevzeto iz italijan\xc5\xa1\xc4\x8dine. Priprava\xc2\xa0 frica se nekoliko razlikuje od priprave dana\xc5\xa1nje: ve\xc4\x8d kot eno leto star sir monta\xc5\xbe so naribali in razpustili v vro\xc4\x8di ponvi in previdno popekli na obeh straneh, nato pa ga z vilicami polo\xc5\xbeili na steklenico, da je dobil valjasto obliko. Jed so zau\xc5\xbeili, ko se je sir ohladil in postal krhek. Najstarej\xc5\xa1i recept je ohranjen iz leta 1450, jed s krompirjem in sirom pa je omenjena tudi v Vodnikovih Kuharskih bukvah iz leta 1799. V preteklosti so frike pripravljali glede na to, za kateri del dneva se je \xc5\xa1lo \xe2\x80\x93 frika za zajtrk se je razlikovala od te za kosilo ali za ve\xc4\x8derjo. Frika je bila tako le ocvrti sir v Breginjskem kotu, v Kobaridu so ji dodali mo\xc4\x8dno slano skuto, v Dre\xc5\xbenici pa naj bi zmesi prime\xc5\xa1ali \xc5\xa1e rman in koprive, na Liv\xc5\xa1kem so jajca in sir dodali ocvirkom ali \xc5\xbee prej prepra\xc5\xbeeni \xc4\x8debuli. Friko so na Bov\xc5\xa1kem pripravljali iz polente, zaseke, ocvirkov in ov\xc4\x8djega sira. Jedi so dodajali tudi klobase, salamo, slanino, jabolka, zeli\xc5\xa1\xc4\x8da in tudi por.\n_START_SECTION_\nPosebnosti\n_START_PARAGRAPH_\nFrika je skozi zgodovino dobivala vedno ve\xc4\x8d sestavin in razli\xc4\x8dnih kombinacij. Danes poznamo tolminsko ali t'minsko friko, ki se jo pripravi iz krompirja in sira, navadno tolminca, frika iz sira in jajc (vas Volarje) in kombinacijo vseh treh sestavin (vas Poljubinj in vasi na Kobari\xc5\xa1kem).\n_START_SECTION_\nPriprava tolminske (t'minske) frike\n_START_PARAGRAPH_\nZa pripravo tolminske (t'minske) frike potrebujemo krompir, staran sir Tolminc, nekaj ma\xc5\xa1\xc4\x8dobe (svinjsko mast ali olje) in veliko ponev. Krompir nare\xc5\xbeemo na listi\xc4\x8de, ga damo v vro\xc4\x8do ponev. Krompir med pe\xc4\x8denjem me\xc5\xa1amo, da se enakomerno zape\xc4\x8de.  Sir lahko nare\xc5\xbeemo na kocke ali naribamo. Ko je krompir enakomerno pe\xc4\x8den (nekje med pe\xc4\x8denim krompirjem in pomfrijem), v ponev dodamo sir. Ko se sir stopi in se na dnu ustvari skorjica, ponev pokrijemo s ponvo ter friko previdno obrnemo. Pe\xc4\x8demo \xc5\xa1e na drugi strani. Popolno pripravljeno friko postre\xc5\xbeemo na velikem kro\xc5\xbeniku (pogosto se jo ponudi kar na leseni deski) in jo razre\xc5\xbeemo na osem enakih delov.\n_START_SECTION_\nPriprava frike z jajci\n_START_PARAGRAPH_\nPriprava je podobna tolminski (t'minski friki), le da na zape\xc4\x8den krompir vlijemo zmes \xc5\xbevrkljanih jajc s sirom. Ko jajca zakrknjeno, friko obrnemo, rahlo zape\xc4\x8demo \xc5\xa1e na drugi strani in nato postre\xc5\xbeemo.\n_START_SECTION_\nPraznik frike\n_START_PARAGRAPH_\nZa prepoznavnost frike in \xc5\xa1irjenje tradicije skrbi Turisti\xc4\x8dno dru\xc5\xa1tvo Tolmin, saj vsako leto v starem centru Tolmin prireja praznik frike. Praznik frike se odvija na Trgu 1. maja, kjer se razli\xc4\x8dna dru\xc5\xa1tva zberejo in kjer vsaka stojnica pe\xc4\x8de svojo verzijo frike, ki je zna\xc4\x8dilna za tisti del Poso\xc4\x8dja."